b'\n_START_ARTICLE_\nPositronium\n_START_PARAGRAPH_\nPositronium (Ps) ialah sistem yang terdiri daripada elektron dan antizarahnya, positron, yang terikat bersama-sama membentuk "atom eksotik". Sistem ini tidak stabil: kedua-dua zarah sistem ini memusnah habis satu sama lain dan membentuk dua foton sinar gama selepas hayat purata 125 pikosaat atau tiga foton sinar gama selepas 142 nanosaat dalam vakum, bergantung kepada keadaan spin relatif positron dan elektron. Orbit kedua-dua zarah ini dan set paras tenaganya serupa dengan atom hidrogen (elektron dan proton). Namun, oleh kerana jisim yang telah terkurang, frekuensi bagi garis spektrumnya adalah kurang daripada setengah berbanding garis spektrum serupa atom hidrogen.\n_START_SECTION_\nRamalan dan penemuan\n_START_PARAGRAPH_\nSaintis Croatia, Stjepan Mohorovi\xc4\x8di\xc4\x87 telah meramalkan kewujudan positronium dalam satu kertas kerja pada tahun 1934 dalam Astronomische Nachrichten. Beliau telah menggelar bahan ini "elektrum". Sumber lain mengatakan Carl Anderson telah meramalkan kewujudan bahan ini lebih awal pada tahun 1932 ketika di Caltech. Ia telah ditemui melalui uji kaji oleh Martin Deutsch di MIT pada tahun 1951, dan bahan ini dikenali sebagai positronium.\n_START_SECTION_\nSebatian eksotik\n_START_PARAGRAPH_\nPositronium diramalkan boleh mempunyai ikatan molekul. Molekul positronium hidrida (PsH) boleh dihasilkan. Positronium juga boleh menghasilkan sianida dan membentuk ikatan dengan halogen atau litium._NEWLINE_Pemerhatian pertama molekul di-positronium\xe2\x80\x94molekul yang terdiri daripada dua atom positronium\xe2\x80\x94telah dilaporkan pada 12 September 2007 oleh David Cassidy dan Allen Mills dari Universiti California di Riverside.\n_START_SECTION_\nKewujudan semula jadi\n_START_PARAGRAPH_\nPositronium dalam paras tenaga tinggi diramalkan akan menjadi bentuk utama jirim atom alam semesta pada masa depan yang jauh, jika pereputan proton benar-benar terjadi.'